Meddelelse om samråd vedrørende en eventuel lovgivning om integrering af teknologi til hindring af falskmøntneri i produkter, der kan håndtere digitale billeder

(2003/C 255/13)

Som et led i beskyttelsen af eurosedler mod falskmøntneri opfordrer Den Europæiske Centralbank (ECB) producenter med hjemsted i Den Europæiske Union (EU) og importører eller distributører af produkter, som kan håndtere digitale billeder (i det følgende benævnt "branchen"), til at fremsætte kommentarer i tilknytning til ECB's anmodning om, at Kommissionen for De Europæiske Fællesskaber tager initiativ til en lovgivning, som gør det obligatorisk at integrere teknologi til hindring af falskmøntneri i disse produkter. En sådan lovgivning vil i givet fald gælde for produkter, der fremstilles i, importeres til eller distribueres i EU. Alle enkeltpersoner, organisationer og grupper af organisationer kan fremsætte kommentarer.

Hindring af falskmøntneri

ECB har i samarbejde med en række vigtige pengeseddeludstedende myndigheder dannet en centralbankgruppe til hindring af falskmøntneri, "Central Bank Counterfeit Deterrence Group" (CBCDG), for at imødegå den trussel mod valutaen, som udgøres af den stigende anvendelse af pc'er, blækprintere, scannere, værktøjer til digital billedbehandling og andre produkter, som kan håndtere digitale billeder. CBCDG, som er oprettet af centralbankcheferne i G10-landene, forsøger at få branchen til at udvikle og implementere teknologier, som hindrer digital billedgengivelse af pengesedler. For at fremme dette mål er ECB og andre centralbankmedlemmer af CBCDG begyndt at søge branchens støtte til indførelse af teknologier til hindring af falskmøntneri i software- og hardwareprodukter.

Initiativer

CBCDG har på nuværende tidspunkt udviklet teknologi til hindring af falskmøntneri, som producenter af udstyr og software kan gøre gratis brug af. Flere internationale virksomheder inden for dette område er allerede begyndt at integrere denne teknologi i deres produkter på frivilligt grundlag. På grund af dette delmarkeds størrelse anses det imidlertid ikke for praktisk muligt at indgå særskilte aftaler med alle de berørte virksomheder.

Som følge heraf overvejes muligheden af at indføre en hensigtsmæssig europæisk lovgivning. En sådan lovgivning vil kræve, at enhver form for udstyr, software eller produkter, der fremstilles i, importeres til, distribueres i eller sælges i EU, og som er i stand til at optage eller overføre billeder til eller fra computersystemer eller til at manipulere eller frembringe digitale billeder med henblik på falskmøntneri, indeholder teknologi til hindring af falskmøntneri.

Alle enkeltpersoner, organisationer eller grupper af organisationer, som eventuelt vil blive berørt af denne lovgivning, opfordres til at fremsætte kommentarer, hvor de bl.a. oplyser om eventuelle konsekvenser af en sådan lovgivning for følgende aspekter:

1) de berørte produkter

2) omkostninger

3) konkurrencestilling både i og uden for EU

4) markedsandel

5) fremtidig virksomhedsudvikling.

Kommentarer fra alle interesserede, på engelsk eller et andet fællesskabssprog, kan fremsættes indtil den 19. december 2003, og sendes enten med e-mail til cac@ecb.int eller med anbefalet post til: Counterfeit Analysis Centre European Central Bank Kaiserstraße 29 D - 60311 Frankfurt am Main

Afhængigt af svarenes omfang og karakter vil der eventuelt blive afholdt vejledningsseminarer.

ECB vil eventuelt offentliggøre kommentarerne bortset fra de dele heraf, som af afsenderen er angivet som fortrolige, og anvende dem i forbindelse med ovennævnte seminarer eller under drøftelser med Fællesskabets lovgivende myndighed.

Yderligere oplysninger om bekæmpelse af forfalskning af euroen kan findes på følgende websteder:

http://www.europa.eu.int/comm/ anti_fraud/pages_euro/index_da.html

og

http://www.euro.ecb.int